b"\n_START_ARTICLE_\nFra\xc8\x9bii p\xc4\x83durii\n_START_PARAGRAPH_\nFra\xc8\x9bii p\xc4\x83durii sau fr\xc4\x83\xc8\x9bia p\xc4\x83durii (\xc3\xaen limbile eston\xc4\x83: metsavennad, leton\xc4\x83: me\xc5\xbea br\xc4\x81\xc4\xbci, lituanian\xc4\x83: mi\xc5\xa1ko broliai) au fost partizani estoni, letoni \xc8\x99i lituanieni, care s-au angajat \xc3\xaen lupte de gueril\xc4\x83 cu autorit\xc4\x83\xc8\x9bile sovietice \xc3\xaen timpul ocupa\xc8\x9biei sovietice \xc3\xaen timpul celui de-al doilea r\xc4\x83zboi mondial \xc8\x99i \xc3\xaen perioada postbelic\xc4\x83. Mi\xc8\x99c\xc4\x83ri de rezisten\xc8\x9b\xc4\x83 antisovietice similare au luptat \xc3\xaempotriva domina\xc8\x9biei str\xc4\x83ine \xc8\x99i \xc3\xaen alte \xc8\x9b\xc4\x83ri din Europa R\xc4\x83s\xc4\x83ritean\xc4\x83 \xe2\x80\x93 Polonia, Rom\xc3\xa2nia sau Ucraina apusean\xc4\x83._NEWLINE_Uniunea Sovietic\xc4\x83 a trecut \xc3\xaen 1940 \xe2\x80\x93 1941 la ocupa\xc8\x9bia militar\xc4\x83 a celor trei state baltice independente \xc8\x99i, dup\xc4\x83 o perioad\xc4\x83 ocupa\xc8\x9biei naziste, din 1945 p\xc3\xa2n\xc4\x83 la proclamarea independen\xc8\x9bei lor. \xc3\x8en special \xc3\xaen perioada de p\xc3\xa2n\xc4\x83 la moartea lui Stalin, represiunile sovietice au f\xc4\x83cut ca aproximativ 170.000 de cet\xc4\x83\xc8\x9beni ai statelor baltice s\xc4\x83 caute s\xc4\x83 se ascund\xc4\x83 de autorit\xc4\x83\xc8\x9bi, de multe ori folosind drept ascunz\xc4\x83toare \xc8\x99i baz\xc4\x83 a reziten\xc8\x9bei antisovietice regiunile \xc3\xaemp\xc4\x83durite din zonele rurale._NEWLINE_Unit\xc4\x83\xc8\x9bile de rezisten\xc8\x9b\xc4\x83 au variat din punct de vedere al efectivelor \xc8\x99i compozi\xc8\x9biei, de la lupt\xc4\x83tori solitari de gueril\xc4\x83, p\xc3\xa2n\xc4\x83 la grupuri mari, bine organizate, capabile s\xc4\x83 se angajeze \xc3\xaen \xc3\xaencle\xc8\x99t\xc4\x83ri cu for\xc8\x9be sovietice semnificative.\n_START_SECTION_\nOriginea termenului\n_START_PARAGRAPH_\nTermenul fra\xc8\x9bii/fr\xc4\x83\xc8\x9bia p\xc4\x83durii a fost folosit pentru pima oar\xc4\x83 \xc3\xaen regiunea baltic\xc4\x83 \xc3\xaen perioada tulbure a revolu\xc8\x9biei din 1905. Diferite surse amintesc de \xe2\x80\x9efr\xc4\x83\xc8\x9biile p\xc4\x83durii\xe2\x80\x9d din aceast\xc4\x83 regiune, care erau ori \xc8\x9b\xc4\x83rani r\xc4\x83scula\xc8\x9bi,  ori \xc3\xaenv\xc4\x83\xc8\x9b\xc4\x83tori caut\xc3\xa2nd loc de refugiu \xc3\xaen p\xc4\x83duri.\n_START_SECTION_\n\xc3\x8entre ciocan \xc8\x99i nicoval\xc4\x83\n_START_PARAGRAPH_\nEstonia, Letonia \xc8\x99i Lituania \xc8\x99i-au cucerit independen\xc8\x9ba \xc3\xaen 1918, dup\xc4\x83 pr\xc4\x83bu\xc8\x99irea Imperiului Rus. Ideile na\xc8\x9bionaliste \xc8\x99i ale autodetermin\xc4\x83rii au devenit foarte populare \xc3\xaen regiune, ca \xc8\x99i de altfel \xc3\xaen alte p\xc4\x83r\xc8\x9bi ale globului. Declara\xc8\x9biile politice ale Alia\xc8\x9bilor, a\xc8\x99a cum a fost Carta Atlanticului, au dat speran\xc8\x9be mari celor trei popoare baltice \xc3\xaen ceea ce prive\xc8\x99te restabilirea independen\xc8\x9bei lor. Cum balticii avuseser\xc4\x83 parte de ocupa\xc8\x9bia nazist\xc4\x83 \xc8\x99i sovietic\xc4\x83, mul\xc8\x9bi dintre cet\xc4\x83\xc8\x9benii regiunii s-au ar\xc4\x83tat dornici s\xc4\x83 se opun\xc4\x83 cu arma \xc3\xaen m\xc3\xa2n\xc4\x83 la \xc3\xaencercarea de reinstaurare a domina\xc8\x9biei sovietice._NEWLINE_\xc3\x8en 1944, autorit\xc4\x83\xc8\x9bile naziste au creat o \xe2\x80\x9eFor\xc8\x9b\xc4\x83 teritorial\xc4\x83 de ap\xc4\x83rare lituanian\xc4\x83\xe2\x80\x9d sub comanda generalului Povilas Plechavi\xc4\x8dius, care s\xc4\x83 lupte \xc3\xaempotriva partizanilor sovietici din regiunea baltica condu\xc8\x99i de Antanas Snie\xc4\x8dkus. Ar mai trebui spus c\xc4\x83, spre deosebire de situa\xc8\x9bia din Letonia \xc8\x99i Estonia, autorit\xc4\x83\xc8\x9bile naziste nu au dorit s\xc4\x83 \xc3\xaenfiin\xc8\x9beze unit\xc4\x83\xc8\x9bi Waffen-SS lituaniene. La un moment dat, autorit\xc4\x83\xc8\x9bile naziste au considerat \xe2\x80\x9eFor\xc8\x9b\xc4\x83 teritorial\xc4\x83 de ap\xc4\x83rare lituanian\xc4\x83\xe2\x80\x9d o amenin\xc8\x9bare na\xc8\x9bionalist\xc4\x83. Principalii ofi\xc8\x9beri ai acestei for\xc8\x9be au fost aresta\xc8\x9bi pe 15 mai 1944. Generalul Plechavi\xc4\x8dius a fost deportat \xc3\xaen lag\xc4\x83rul de concentrare de la Salaspils, Letonia. Aproximativ o jumate din solda\xc8\x9bii acestei for\xc8\x9be au reu\xc8\x99it s\xc4\x83 scape de sub controlul german \xc8\x99i au format unit\xc4\x83\xc8\x9bi de gueril\xc4\x83 care s-au ascuns \xc3\xaen zona rural\xc4\x83, preg\xc4\x83tindu-se pentru lupta cu Armata Ro\xc8\x99ie care \xc3\xaenainta pe frontul de r\xc4\x83s\xc4\x83rti._NEWLINE_Unit\xc4\x83\xc8\x9bile de gueril\xc4\x83 din Estonia \xc8\x99i Letonia au fost format din numero\xc8\x99i solda\xc8\x9bi care au profitat de ordinul lui Hitler, care atunci c\xc3\xa2nd a hot\xc4\x83r\xc3\xa2t retragerea complet\xc4\x83 din \xc8\x9b\xc4\x83rile baltice \xc3\xaen septembrie 1944, a permis oric\xc4\x83rui soldat originar din regiune, \xc3\xaen principal celor din Divizia a 20-a Waffen-SS (Divizia I eston\xc4\x83), care doreau s\xc4\x83 lupte pentru ap\xc4\x83rarea patriei lor, s\xc4\x83 r\xc4\x83m\xc3\xa2n\xc4\x83 pe loc \xc8\x99i s\xc4\x83 h\xc4\x83r\xc8\x9buiasc\xc4\x83 for\xc8\x9bele sovietice. Numero\xc8\x99i estoni \xc8\x99i letoni au reu\xc8\x99it s\xc4\x83 scape din \xc3\xaencercuirile unit\xc4\x83\xc8\x9bilor sovietice \xc8\x99i, \xc3\xaempreun\xc4\x83 cu c\xc3\xa2\xc8\x9biva germani din Grupul de armate Curlanda, au trecut \xc3\xaen clandestinitate \xc8\x99i au format ceea ce a fost numit\xc4\x83 \xe2\x80\x9efr\xc4\x83tia p\xc4\x83durii\xe2\x80\x9d._NEWLINE_Dac\xc4\x83 solda\xc8\x9bii ai unit\xc4\x83\xc8\x9bilor Waffen-SS au fost judeca\xc8\x9bi \xc8\x99i condamna\xc8\x9bi pentru crime de r\xc4\x83zboi \xc8\x99i au fost declara\xc8\x9bi membri ai unei organiza\xc8\x9bii criminale, Tribunalul de la N\xc3\xbcremberg a exclus explicit din aceast\xc4\x83 categorie pe solda\xc8\x9bii de r\xc3\xa2nd \xc3\xaenrola\xc8\x9bi f\xc4\x83r\xc4\x83 voia lor._NEWLINE_\xc3\x8en 1949-1950, Comisia Statelor Unite pentru Persoane Str\xc4\x83mutate a investigat cazul diviziilor estone \xc8\x99i letone \xc8\x99i, pe 1 septembrie 1950, a adoptat o pozi\xc8\x9bie oficial\xc4\x83 conform c\xc4\x83reia unit\xc4\x83\xc8\x9bile baltice Waffen SS trebuie s\xc4\x83 fie considerate ca separate \xc8\x99i distincte \xc3\xaen scop, ideologie, activit\xc4\x83\xc8\x9bi \xc8\x99i competen\xc8\x9be de apartenen\xc8\x9ba la SS-ul german, \xc8\x99i de aceea comisia \xc3\xaei considera c\xc4\x83 ne fiind o mi\xc8\x99care ostila guvernului Statelor Unite, conform Sec\xc8\x9biunii 13 a Legii persoanelor str\xc4\x83mutate._NEWLINE_Guvernul leton a demonstrat c\xc4\x83 Legiunea leton\xc4\x83 (compus\xc4\x83 \xc3\xaen primul r\xc3\xa2nd din diviziile a 15-a \xc8\x99i a 19-a Waffen SS ) nu a fost o organiza\xc8\x9bie criminal\xc4\x83 sau colabora\xc8\x9binist\xc4\x83.  Mart Laar (Prim-ministrul Estoniei, 1992-1994 \xc8\x99i 1999-2002), \xc3\xaen cartea sa din 1992 War in the Woods: Estonia's Struggle for Survival, 1944-1956 a respins propaganda sovietic\xc4\x83 conform c\xc4\x83reia rezisten\xc8\x9ba baltic\xc4\x83 a fost organizat\xc4\x83 de marii proprietari de p\xc4\x83m\xc3\xa2nt \xc8\x99i de oficialii baltici \xc8\x99i a sus\xc8\x9binut c\xc4\x83 \xe2\x80\x9efra\xc8\x9bii p\xc4\x83durii\xe2\x80\x9d aveau \xc3\xaen r\xc3\xa2ndurile lor at\xc3\xa2t persoane cu puternice convingeri antinaziste c\xc3\xa2t \xc8\x99i fo\xc8\x99ti partizani sovietici. Cu toate aceste, pentru unii dintre membrii \xe2\x80\x9efr\xc4\x83\xc8\x9biei\xe2\x80\x9d au avut leg\xc4\x83turi cu regimul nazist care au r\xc4\x83mas puternic controversate._NEWLINE_R\xc3\xa2ndurile \xe2\x80\x9efr\xc4\x83\xc8\x9biilor\xe2\x80\x9d s-au \xc3\xaembog\xc4\x83\xc8\x9bit cu cei care au \xc3\xaencercat s\xc4\x83 scape de recrut\xc4\x83rile \xc3\xaen Armata Ro\xc8\x99ie. \xc3\x8en regiunea baltic\xc4\x83, dup\xc4\x83 r\xc4\x83zboi, \xc3\xaen unele raioane aproape 50% dintre tinerii care aveau v\xc3\xa2rsta recrut\xc4\x83rii nu s-au prezentat la unit\xc4\x83\xc8\x9bile desemnate. Presiunile exercitate de autorit\xc4\x83\xc8\x9bile sovietice asupra familiilor dezertorilor au f\xc4\x83cut ca num\xc4\x83rul celor care se refugiau \xc3\xaen p\xc4\x83duri s\xc4\x83 creasc\xc4\x83 continuu . Numero\xc8\x99i solda\xc8\x9bi deja afla\xc8\x9bi sub arme au dezertat, lu\xc3\xa2nd cu ei armele din dotare.\n_START_SECTION_\nR\xc4\x83zboiul partizanilor\n_START_PARAGRAPH_\nDe la sf\xc3\xa2r\xc8\x99itul deceniului al cincelea \xc8\x99i \xc3\xaenceputul celui de-al \xc8\x99aselea, \xe2\x80\x9efr\xc4\x83\xc8\x9biile p\xc4\x83durii\xe2\x80\x9d au fost sprijinite cu ofi\xc8\x9beri de leg\xc4\x83tur\xc4\x83 \xc8\x99i provizii de serviciile MI6 britanic, CIA american \xc8\x99i SIS suedez. Acest sprijin a avut un rol important \xc3\xaen supravie\xc8\x9buirea rezisten\xc8\x9bei baltice. Dup\xc4\x83 e\xc8\x99ecul Opera\xc8\x9biunii Jungla conceput\xc4\x83 de MI6, compromis\xc4\x83 de tr\xc4\x83darea unor spioni britanici (Kim Philby \xc8\x99i al\xc8\x9bii asemeni lui), KGB-ul a rei\xc8\x99it s\xc4\x83 elimine numeroase guerile baltice \xc8\x99i s\xc4\x83 le taie contactele cu serviciile secrete occidentale._NEWLINE_Luptele dintre for\xc8\x9bele sovietice \xc8\x99i \xe2\x80\x9efr\xc4\x83\xc8\x9biile p\xc4\x83durii\xe2\x80\x9d au durat peste zece ani \xc8\x99i a dus la moartea a peste 50.000 de oameni. Estim\xc4\x83rile cu privire la efectivele lupt\xc4\x83torilor antisovietici din fiecare \xc8\x9bar\xc4\x83 variaz\xc4\x83 func\xc8\x9bie de surs\xc4\x83. Misiunas \xc8\x99i Rein Taagepera estimeaz\xc4\x83 un num\xc4\x83r de 10.000 \xe2\x80\x93 15.000 de lupt\xc4\x83tori \xc3\xaen Letonia \xc8\x99i aproximativ 170.000 pentru toate \xc8\x9b\xc4\x83rile baltice.\n_START_SECTION_\nEstonia\n_START_PARAGRAPH_\nAugust Sabbe, ultimul \xe2\x80\x9efrate al p\xc4\x83durii\xe2\x80\x9d din Estonia a fost descoperit \xc8\x99i ucis de agen\xc8\x9bii KGB \xc3\xaen 1978.\n_START_SECTION_\nLetonia\n_START_PARAGRAPH_\n\xc3\x8en Letonia, preg\xc4\x83tirile pentru opera\xc8\x9biunile de lupt\xc4\x83 ale partizanilor a \xc3\xaenceput \xc3\xaenc\xc4\x83 din timpul ocupa\xc8\x9biei germane, dar liderii mi\xc8\x99c\xc4\x83rii na\xc8\x9bionaliste au fost aresta\xc8\x9bi de autorit\xc4\x83\xc8\x9bile naziste. Alte unit\xc4\x83\xc8\x9bi de partizani, care au rezistat mai mult \xc3\xaen timp, au fost formate \xc3\xaen ultimele luni de r\xc4\x83zboi, \xc3\xaen r\xc3\xa2ndurile lor fiind admi\xc8\x99i \xc3\xaen special solda\xc8\x9bi ai Legiunii Leton\xc4\x83 care se mai aflau \xc3\xaenc\xc4\x83 pe teritoriul na\xc8\x9bionale, dar lor li s-au al\xc4\x83turat \xc8\x99i numero\xc8\x99i civili._NEWLINE_\xc3\x8en Letonia, num\xc4\x83rul combatan\xc8\x9bilor activi, care luptau cu arma \xc3\xaen m\xc3\xa2n\xc4\x83, a atins un v\xc3\xa2rf de 10.000 \xe2\x80\x93 15.000 de lupt\xc4\x83tori, \xc3\xaen vreme ce num\xc4\x83rul total al celor care se opuneau regimului sovietic a fost de p\xc3\xa2n\xc4\x83 la 40.000. (Exist\xc4\x83 al\xc8\x9bi autori care dau alte cifre pentru anii 1945 - 1955 de p\xc3\xa2n\xc4\x83 la 12.000 organiza\xc8\x9bi \xc3\xaen 700 de subunit\xc4\x83\xc8\x9bi, dar cercet\xc4\x83torii nu au ajuns \xc3\xaenc\xc4\x83 la o concluzie final\xc4\x83) \xc3\x8en timp, partizanii au \xc3\xaenlocuit armamentul de fabrica\xc8\x9bie german\xc4\x83 cu cel de origine sovietic\xc4\x83. Comandamentul central leton a avut un sediu secret pe stada Mat\xc4\xabsa Street din Riga p\xc3\xa2n\xc4\x83 \xc3\xaen 1947. \xc3\x8en timpul celor aproximativ 3.000 de raiduri efectuate, partizanii au produs victime printre militarii sovietici, cadrele partidului, (\xc3\xaen special \xc3\xaen zonele rurale) \xc8\x99i au produs distrugeri cl\xc4\x83dirilor oficiale \xc8\x99i depozitelor armatei. Autorit\xc4\x83\xc8\x9bile sovietice au raportat moartea a 1.562 militari ai Armatei Ro\xc8\x99ii \xc8\x99i r\xc4\x83nirea a altor 560 \xc3\xaen timpul \xc3\xaentregii perioade de existen\xc8\x9b\xc4\x83 a mi\xc8\x99c\xc4\x83rii de rezisten\xc8\x9b\xc4\x83._NEWLINE_\xe2\x80\x9eFra\xc8\x9bii p\xc4\x83durii letoni\xe2\x80\x9d au fost mult mai activi \xc3\xaen regiunile de frontier\xc4\x83. Regiunile \xc3\xaen care activitatea lor a fost mai important\xc4\x83 au fost Dundaga, Taurkalne, Lub\xc4\x81na, Aloja \xc8\x99i L\xc4\xabv\xc4\x81ni. \xc3\x8en regiunile estice ale \xc8\x9b\xc4\x83rii, ei aveau leg\xc4\x83turi cu partizanii estoni, iar \xc3\xaen cele vestice cu cei lituanieni. La fel ca \xc8\x99i \xc3\xaen Estonia \xc8\x99i Lituania, mi\xc8\x99carea de rezisten\xc8\x9b\xc4\x83 leton\xc4\x83 a fost inflitrat\xc4\x83 cu agen\xc8\x9bi NKVD \xc8\x99i mai apoi distrus\xc4\x83. Sprijinul occidental a fost definitiv compromis de contraspionajul sovietic \xc8\x99i de agen\xc8\x9bii dubli letoni precum Augusts Bergmanis \xc8\x99i Vidvuds Sveics. \xc3\x8en plus, sovieticii \xc8\x99i-au consolidat treptat controlul \xc3\xaen regiunile urbane, \xc3\xaen timp ce \xc3\xaen regiunile rurale sprijinul pentru partizani a sc\xc4\x83zut \xc3\xaen timp, iar noi unit\xc4\x83\xc8\x9bi ale armatei \xc8\x99i secutit\xc4\x83\xc8\x9bii au fost trimise pentru \xc3\xaenfr\xc3\xa2ngerea guerilelor. Ultimul grup care a p\xc4\x83r\xc4\x83sit ascunz\xc4\x83torile din p\xc4\x83dure \xc8\x99i s-a predat autorit\xc4\x83\xc8\x9bilor sovietice a \xc3\xaencetat lupta \xc3\xaen 1957.\n_START_SECTION_\nLituania\n_START_PARAGRAPH_\nDintre cele trei \xc8\x9b\xc4\x83ri baltice, rezisten\xc8\x9ba lituanian\xc4\x83 a fost cel mai bine organizat\xc4\x83, iar unit\xc4\x83\xc8\x9bile de gueril\xc4\x83 au putut s\xc4\x83 men\xc8\x9bin\xc4\x83 controlul asupra regiunilor rurale p\xc3\xa2n\xc4\x83 \xc3\xaen 1949. Parizanii erau \xc3\xaenarma\xc8\x9bi cu tunuri cehoslovace \xc5\xa0koda, mitraliere grele ruse\xc8\x99ti Maxim1910, diferite tipuri de mortiere \xc8\x99i pu\xc8\x99ti \xc8\x99i pistoale mitraliere, de produc\xc8\x9bie german\xc4\x83 sau sovietic\xc4\x83.\xc3\x8en momentele \xc3\xaen care nu erau implica\xc8\x9bi \xc3\xaen lupte directe cu unit\xc4\x83\xc8\x9bile Armatei Ro\xc8\x99ii sau ale NKVD-ului, paritizannii lituanieni au ac\xc8\x9bionat pentru \xc3\xaent\xc3\xa2rzierea consolid\xc4\x83rii puterii sovietice prin ambuscade, sabotaje, asasinarea activi\xc8\x99tilor comuni\xc8\x99ti, eliberearea partizanilor prizonieri \xc8\x99i tip\xc4\x83rirea de literatur\xc4\x83 clandestin\xc4\x83. Partizanii lituanieni captura\xc8\x9bi au fost de multe ori tortura\xc8\x9bi sau executa\xc8\x9bi f\xc4\x83r\xc4\x83 judecat\xc4\x83, iar rudele lor au fost deportate \xc3\xaen Gulag. Represaliile \xc3\xaempotriva fermierilor care colaborau cu partizanii erau dure. Unit\xc4\x83\xc8\x9bile NKVD, numite \xe2\x80\x9ePlutoanele de ap\xc4\x83rare ale poporului\xe2\x80\x9d, (numite de lituanieni ca stribai, din rusescul: \xd0\xb8\xd0\xb7\xd1\x81\xd1\x82\xd1\x80\xd0\xb5\xd0\xb1\xd0\xb8\xd1\x82\xd0\xb5\xd0\xbb\xd0\xb8 \xe2\x80\x93distrug\xc4\x83torii) au folosit tactici de \xc8\x99oc pentru descurajarea rezisten\xc8\x9bei, a\xc8\x99a cum a fost expunerea \xc3\xaen milocul satelor a cadavrelor parizanilor executa\xc8\x9bi._NEWLINE_Pranas Kon\xc4\x8dius (nume de cod Adomas), a fost ultimul partizan antisovietic ucis \xc3\xaen lupt\xc4\x83 de for\xc8\x9bel sovietice pe 6 iulie 1965. (Exist\xc4\x83 autori care afirm\xc4\x83 c\xc4\x83 el s-ar fi sinucis o s\xc4\x83pt\xc4\x83m\xc3\xa2n\xc4\x83 mai t\xc3\xa2rziu, pentru a nu c\xc4\x83dea prizonier). \xc3\x8en anul 2.000, Pranas Kon\xc4\x8dius a fost decorat post mortem cu Crucea lui Vytis._NEWLINE_Benediktas Mikulis, unul dintre ultimii partizani despre care se \xc8\x99tie c\xc4\x83 au r\xc4\x83mas s\xc4\x83 lupte \xc3\xaen p\xc4\x83dure, a p\xc4\x83r\xc4\x83sit ad\xc4\x83postul \xc3\xaen 1971\xc8\x99i a fost arestat de autorit\xc4\x83\xc8\x9bile sovietice la scurt\xc4\x83 vreme dup\xc4\x83 aceea. A fost arestat \xc8\x99i a petrecut mai mul\xc8\x9bi ani \xc3\xaen \xc3\xaenchisoare."